《再次转庵用梗字韵赋梅》
宋代·许及之

见梅思洛阳，何愁道路梗。见雪忆灞桥，便可心思省。

仙家种玉成，造化炊粱顷。凛然孤高标，敢以尘溷请。

将军有传令，遽成临渴井。王言惟作命，盍作和羹领。

香色归本根，滋味岂机阱。自非泯全牛，安得试尝綮。

转庵句中画，梅诗言外警。难韵有辘轳，妙语压菑眚。

昨夜垂垂雨，一洗娟娟静。便觉容成圃，真是太玉境。

朝来知见香，堕在区别町。不如两忘言，搔首孤山顶。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。